言志
作者：釋智圓
朝代：宋

paragraphs: 疇昔學爲文，擬盡周孔道。
心勞道未至，壯歲成衰老。
疇昔學爲詩，模範風雅詞。
立言多諷喻，反爲時人嗤。
爲詩復爲文，嗟嗟不復古。
訓世無纖益，何爲自勞苦。
權門既不游，青山寧合負。
一來林下居，四載不出戶。
退省爲佛徒，講經自裨補。
憧憧來學輩，往往入深塢。
智者乃吾宗，龍猛乃吾祖。
寒窗夜摛毫，虛堂晝揮麈。
翼此二聖心，欲令萬物睹。
羸羸長抱疾，行年四十五。
草堂三四間，牢落連雲洞。
經時無客來，衡門絕迎送。
榻有無弦琴，向風時一弄。
窗列楞嚴典，要言長諷誦。
真妄一無得，超然誰與共。
凡聖病眼花，死生春夜夢。
病差夢已醒，萬彙徒營營。